 MINISTRSTVO ZA FINANCE

Direktorat za zakladništvo

Številka: 4720-5/2020/63

Datum: marec 2024

**POSTOPEK UKINITVE SISTEMA EZR OBČINE IN**

**VKLJUČITEV V SISTEM EZR DRŽAVE**

**KAZALO**

[1. UVOD 2](#_Toc164157298)

[2. POSTOPEK ZAPRTJA SISTEMA EZR OBČINE IN VKLJUČITEV V SISTEM EZR DRŽAVE 2](#_Toc164157299)

[2.1. Predlog občine ter postopek z UJP, FURS ter BS 2](#_Toc164157300)

[2.2. Postopek z bankami glede nočnega deponiranja 2](#_Toc164157301)

[2.3. Preštevilčenje podračunov 3](#_Toc164157302)

[2.4. Postopek obveščanja strank 4](#_Toc164157303)

[3. NOVI PODRAČUNI IN PRENOS DENARNIH SREDSTEV 4](#_Toc164157304)

[4. POSLOVNE KNJIGE UPRAVLJAVCA EZR OBČINE 4](#_Toc164157305)

[4.1. Vodenje poslovnih knjig 4](#_Toc164157306)

[4.2. Predložitev knjigovodskih listin za odprte terjatve in obveznosti 5](#_Toc164157307)

[4.3. Obračuni obresti po vključitvi v sistem EZR države 5](#_Toc164157308)

[4.4. Obračun presežka od upravljanja za zakladniški podračun sistema EZR občine 5](#_Toc164157309)

[Priloga 1 7](#_Toc164157310)

# UVOD

To navodilo je namenjeno občinam, ki želijo zapreti svoj sistem enotnega zakladniškega računa občine (v nadaljevanju: EZR občine) in se s svojimi občinskimi proračunskimi uporabniki (v nadaljevanju: PU) vključiti v sistem EZR države. Z vključitvijo v sistem EZR države se zaprejo vsi obstoječi podračuni občine in občinskih PU v sistemu EZR občine ter se odprejo novi podračuni občine in občinskih PU znotraj sistema EZR države.

Zapiranje sistema EZR občine je mogoče tekom celega leta (prvega v mesecu, ki je delovni dan). V izogib morebitnim težavam zavezancev pri plačevanju obveznih dajatev (npr. nadomestilo za uporabo stavbnih zemljišč) je zaželeno, da se občina v sistem EZR države vključi pred datumom izdaje odmernih odločb, z namenom, da bodo na izdanih odločbah oziroma predizpolnjenih univerzalnih plačilnih nalogih že izpolnjeni podatki o novih podračunih javnofinančnih prihodkov.

# POSTOPEK ZAPRTJA SISTEMA EZR OBČINE IN VKLJUČITEV V SISTEM EZR DRŽAVE

## Predlog občine ter postopek z UJP, FURS ter BS

Postopek ukinitve sistema EZR občine se začne na pobudo župana. Župan posreduje vlogo za ukinitev EZR občine na Ministrstvo za finance (Direktorat za zakladništvo) in hkrati zahtevek na Banko Slovenije za prekinitev Pogodbe o vodenju EZR občine. Vsebina dokumenta je razvidna iz priloge 1 na koncu tega navodila.

Upravljavec EZR države s Finančno upravo Republike Slovenije (FURS), Upravo Republike Slovenije za javna plačila (UJP) in občino ter Banko Slovenije dogovori datum za zaprtje EZR občine.

Minister, pristojen za finance, izda sklep o vključitvi občine in vseh njenih proračunskih uporabnikov v sistem EZR države, s katerim seznani občino, UJP in FURS.

Občina predloži Agenciji Republike Slovenije za javnopravne evidence in storitve (v nadaljevanju: AJPES) obrazec Prijava za vpis v Poslovni register Slovenije za del poslovnega subjekta (dostopen na spletnem naslovu <https://spot.gov.si/sl/vpis-drugih-poslovnih-subjektov/>), da AJPES po zaprtju sistema EZR občine izbriše upravljavca EZR občine, kot del občinske uprave (poslovna enota) iz Poslovnega registra Slovenije.

UJP pošlje na BS soglasje za prenehanje Pogodbe o vodenju enotnega zakladniškega računa občine in hkrati sporoči datum zaprtja EZR občine.

Po potrditvi datuma zaprtja EZR občine s strani BS, UJP seznani občino o možnosti preklica pobude za vključitev sistema EZR občine v sistem EZR države. Določi se skrajni možni datum za preklic, predvidoma en mesec pred usklajenim datumom zaprtja sistema EZR občine. Če se občina odloči za prekinitev postopka, mora o tem seznaniti upravljavca EZR države in UJP.

## Postopek z bankami glede nočnega deponiranja

Občina prične postopek prekinitve pogodbe o nočnem deponiranju z banko (velja za občine, ki imajo sklenjeno pogodbo o nočnem deponiranju z banko), ko je znan datum zaprtja sistema EZR občine. Občina obvesti banko o datumu zaprtja EZR občine oziroma prenehanja nočnega deponiranja, saj se na dan zapiranja sistema EZR občine in v nadalje nočno deponiranje ne izvaja več.

Občina obvesti banko, da se nakazilo natečenih obresti nočnega depozita izvrši na zakladniški podračun države št. 01100-7777000059, pri čemer se navede referenca na številko odobritve 58 10014-7102003-13MMLLLL.

## Preštevilčenje podračunov

1. UJP 15 delovnih dni pred datumom zaprtja sistema EZR občine posreduje občini, nadzornikom javno finančnih prihodkov (v nadaljevanju: JFP) in upravljavcu EZR države obvestilo, ki vsebuje:
* seznam vseh novo preštevilčenih podračunov, vključno s podračuni JFP,
* datum, ko bodo novi podračuni aktivni (datum je enak datumu ukinitve sistema EZR občine),
* napotilo, da naj občina in njeni proračunski uporabniki (v nadaljevanju: PU) obvestijo svoje stranke o datumu, ko bodo novi podračuni aktivni, in
* zagotovilo, da:
	+ vsa dokumentacija, s katero UJP razpolaga za posamezni podračun, ostaja v veljavi po zaprtju sistema EZR občine,
	+ bo UJP, po uradni dolžnosti, zaprl podračune PU v sistemu EZR občine in odprl novo preštevilčene podračune v sistemu EZR države, prenesel sredstva z zaprtih podračunov na novo odprte preštevilčene podračune v sistemu EZR države ter zagotovil uporabnikom spletne aplikacije UJPnet (v nadaljevanju: UJPnet) in mobilne aplikacije UJPnet (v nadaljevanju: mUJPnet) enake pravice na novih odprtih preštevilčenih podračunih kot jih je imel uporabnik UJPnet in mUJPnet na podračunih, ki so se zaprli (uporabnikom UJPnet in mUJPnet za nove podračune ni treba oddati nove vloge za uporabo UJPnet in mUJPnet) in
	+ bo UJP, na osnovi pobude občine, po uradni dolžnosti zaprl zakladniški podračun občine v sistemu EZR občine in sredstva prenesel na zakladniški podračun države (v sistemu EZR države).
1. UJP na dan zaprtja podračunov sistema EZR občine posreduje imetnikom podračunov (podračun proračuna občine, podračuni PU in podračuni JFP) obvestilo o zaprtju podračunov v sistemu EZR občine in obvestilo o odprtju podračunov v sistemu EZR države.
2. UJP za občine, ki se vključujejo v sistem EZR države, izvede vse postopke v zvezi z izmenjavo e-računov in plačevanjem storitev PU prek sistema spletnih plačil, ki ga upravlja UJP.
3. UJP, na dan zaprtja podračunov sistema EZR občine, vse podračune, ki so vključeni v poslovanje s SEPA direktnimi bremenitvami (SDD), izključi iz poslovanja s SDD in vključi njihove podračune naslednike (brez predložitve dokumentacije). UJP obvesti PU o vključitvi podračunov naslednikov v poslovanje s SDD ter, da so vsa obstoječa soglasja SDD, ne glede na spremembo njegovega podračuna, še naprej veljavna, in mu hkrati sporoči, da kljub njegovemu novemu podračunu naloge SDD na podlagi obstoječih soglasij pošilja na banke neprekinjeno z oznako 'ponavljajoči' (koda RCUR).
4. UJP, po uradni dolžnosti, vsem uporabnikom UJPnet in mUJPnet na novih podračunih ohrani oziroma dodeli enake pravice, kot so jih imeli predhodno na starih podračunih v okviru ukinjenega sistema EZR občine.

1. UJP, na dan zaprtja podračunov sistema EZR občine, vse pripadajoče gotovinske račune PU poveže z novo odprtimi podračuni PU (brez predložitve dokumentacije).
2. UJP, pet delovnih dni pred datumom zaprtja sistema EZR občine, obvesti Banko Slovenije da nakazilo natečenih obresti za stanja na podračunih izvrši na zakladniški podračun države št. 01100-7777000059, pri čemer se navede referenca na številko odobritve 58 10014-7102003-13MMLLLL. V primeru negativnih obresti UJP obvesti Banko Slovenije o številki podračuna za bremenitev iz naslova negativnih obresti EZR občine.

## Postopek obveščanja strank

Občina in PU občine obvestijo svoje stranke o preštevilčenju svojih podračunov. V izogib težavam plačevanja na stare podračune, se občine in njeni PU poslužujejo različnih načinov obveščanja svojih strank, kot so: objava na spletnih straneh občine in PU, seznanitev poslovnih bank, kjer se opravlja plačilni promet v občini, objava v internem glasilu občine, pošiljanje obvestil na kontaktne naslove strank, nadzorniki posameznih javno finančnih prihodkov individualno obveščajo vplačnike prihodkov …

# NOVI PODRAČUNI IN PRENOS DENARNIH SREDSTEV

UJP, na dan zaprtja sistema EZR občine, odpre nove podračune v okviru sistema EZR države in prenese denarna sredstva s starih podračunov sistema EZR občine na novo odprte podračune v sistemu EZR države. Prenos se opravi po končani poravnavi zadnjega poravnalnega preseka v sistemu SIMP IKP.

Upravljavec EZR občine oziroma UJP na dan zapiranja sistema EZR občine ne izvede nočnega deponiranja.

UJP, naslednji delovni dan po zaprtju EZR občine, do 9:00 ure, posreduje upravljavcu EZR države in upravljavcu EZR občine, podatke o prenosu sredstev na podračunih EZR občine (xls oblika), ki so se prenesla na nove podračune v okviru EZR države.

Negativne obresti na stanje EZR občine pri Banki Slovenije poravna UJP peti delovni dan v naslednjem mesecu po vključitvi občine v sistem EZR države z direktno bremenitvijo novega podračuna občinskega proračuna v sistemu EZR države.

# POSLOVNE KNJIGE UPRAVLJAVCA EZR OBČINE

## Vodenje poslovnih knjig

Vodenje poslovnih knjig upravljavca EZR države se izvaja na podlagi predpisov, ki urejajo poslovne knjige neposrednih proračunskih uporabnikov.

Občina, ki je v postopku vključitve v sistem EZR države, posreduje upravljavcu EZR države potrditev računovodje in predstojnika upravljavca EZR občine, da so:

* vsi poslovni dogodki upravljavca EZR občine tekoče evidentirani v njegovih poslovnih knjigah;
* vse odprte terjatve in obveznosti na dan zaprtja sistema EZR občine usklajene s poslovnimi partnerji (tj. bankami ali PU);
* bili vsako leto pripravljeni letni obračuni presežka upravljanja in se je presežek upravljanja tekoče odvajal v proračun občine kot to določa Pravilnik o poslovanju sistema enotnega zakladniškega računa države oziroma občine.

Odprte terjatve in obveznosti se z ukinitvijo poslovnih knjig upravljavca EZR občine prenesejo v poslovne knjige Upravljavca EZR države.

Upravljavec EZR občine, na dan vključitve v sistem EZR države, na e-naslov zp.mf@gov.si posreduje seznam e-naslovov računovodij PU občine (s katerimi bo upravljavec EZR države usklajeval odprta stanja terjatev in obveznosti). Na isti kontakt sporoči tudi, če na dan vključitve v sistem EZR države nima nobenih odprtih terjatev ali obveznosti (razen stanj na podračunih).

## Predložitev knjigovodskih listin za odprte terjatve in obveznosti

Občina posreduje upravljavcu EZR države:

* + knjigovodske listine o vseh terjatvah in obveznostih (izpis odprtih postavk) ter
	+ strukturo splošnega sklada za zaprti zakladniški podračun občine,
	+ bruto bilanco na dan vključitve v sistem EZR države,
	+ letno poročilo skupaj s Poročilom o upravljanju denarnih sredstev sistema enotnega zakladniškega računa na dan vključitve v sistem EZR države.

Občina izdela bruto bilanco ter letno poročilo, ki ga, pred podpisom župana, uskladi z Ministrstvom za finance – Sektor zalednih operacij in glavne knjige zakladnice. Na ta način bo prenos poslovnih dogodkov (iz poslovnih knjig EZR občine v poslovne knjige EZR države) potekal hitreje.

Direktorat za zakladništvo si pridržuje pravico, da po potrebi od upravljavca EZR občine zahteva dodatne informacije in pojasnila iz poslovnih knjig.

## Obračuni obresti po vključitvi v sistem EZR države

1. Obrestni list za stanje sredstev EZR občine s strani Banke Slovenije je dostopen prek UJPnet.
2. Banka pošlje obračun obresti (do dneva zaprtja sistema EZR občine) za nočne depozite na UJP in upravljavcu EZR občine, ki ga UJP posreduje v vednost upravljavcu EZR države.
3. V primeru pozitivnega obrestovanja UJP izdela in na UJPnet odloži obračun obresti za stanja podračunov sistema EZR občine do dneva zaprtja sistema EZR občine, v skladu z veljavnimi pravilniki (vključno s pravili zaokroževanja). Od dneva zaprtja EZR občine dalje, obračun za stanja podračunov izdela UJP oziroma upravljavec EZR države in ga odloži v spletni aplikaciji EZRLKV. UJP izvrši prenos obračunanih obresti za stanja na podračunih iz zakladniškega podračuna za obdobje, ko so bili podračuni v sistemu EZR občine. Za obdobje, ko so podračuni vključeni v sistem EZR države, prenos obračunanih obresti za stanja na podračunih izvrši UJP oziroma upravljavec EZR države. Razlika obresti, ki nastane zaradi zaokroževanja, ostane na zakladniškem podračunu države.
4. V primeru pozitivnih obresti upravljavec EZR občine obvesti PU, prejemnike obresti za stanja sredstev EZR občine, da bo zaradi zaprtja sistema EZR občine obresti za mesec zaprtja sistema EZR občine plačal upravljavec EZR države. Skladno s tem PU terjatev za obresti na stanja podračunov sistema EZR občine izkazuje kot terjatev do upravljavca EZR države.
5. Upravljavec EZR občine knjiži obračune obresti za zadnji mesec (tj. obračun Banke Slovenije, bank, UJP) v svoje poslovne knjige. Izjema so obračuni negativnih obresti, kateri se ne izkazujejo v poslovnih knjigah upravljavca EZR občine, temveč v poslovnih knjigah občinskega proračuna.
6. Banka Slovenije nakaže obračunane obresti na stanje sredstev EZR (iz točke a) na zakladniški podračun države. V primeru negativnih obresti se obveznost plačila negativnih obresti poravna z direktno bremenitvijo Banke Slovenije v breme podračuna občinskega proračuna, odprtega v sistemu EZR države.
7. Banka nakaže obračunane obresti iz nočnih depozitov (iz točke b) na zakladniški podračun države.

## Obračun presežka od upravljanja za zakladniški podračun sistema EZR občine

Občina, v skladu z roki, ki jih določa Pravilnik o poslovanju sistema enotnega zakladniškega računa države oziroma občine, pripravi izredni obračun presežka in sklep župana o nakazilu pripadajočega dela presežka. Upravljavec EZR občine navedeni obračun posreduje upravljavcu EZR države v roku enega meseca od vključitve v sistem EZR države.

V primeru, ko se EZR občine vključi v sistem EZR države in redni obračun presežka še ni bil pripravljen (začetek leta), se, redni obračun presežka upravljanja, pripravi pred izrednim obračunom presežka upravljanja.

Če znesek presežka iz sklepa župana presega višino prejetih sredstev iz zaprtega zakladniškega podračuna, upravljavec EZR občine pripravi pisno obrazložitev odstopanja.

Nakazilo presežka zaprtega zakladniškega podračuna občine izvrši upravljavec EZR države. V kolikor je znesek presežka iz sklepa župana presegal višino prejetih sredstev iz zaprtega zakladniškega podračuna, upravljavec EZR države izvede nakazilo presežka v višini prejetih sredstev iz zaprtega zakladniškega podračuna občine.

# Priloga 1

***Vloga za vključitev občine in njenih proračunskih uporabnikov v sistem EZR države ter predlog Banki Slovenije za prekinitev pogodbe o vodenju EZR občine***

**Naslov občine**

Številka:

Datum:

**Ministrstvo za finance**

**Direktorat za zakladništvo**

Upravljavec sredstev sistema EZR države

Beethovnova 11

1000 Ljubljana

e naslov: zakladnica.mf@gov.si

in

**Banka Slovenije**

Slovenska cesta 35

1505 Ljubljana

**Zadeva: Vloga za vključitev Občine \_\_\_\_\_\_\_\_ in njenih proračunskih uporabnikov v sistem enotnega zakladniškega računa države ter predlog Banki Slovenije za prekinitev pogodbe o vodenju EZR občine**

V skladu s tretjim odstavkom 61. člena *Zakona o javnih financah* (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617, [13/18](http://www.uradni-list.si/1/objava.jsp?sop=2018-01-0544), 195/20 – odl.US, 18/23 – ZDU-1O in 76/23) in d. točko 4. člena *Odredbe o vzpostavitvi sistemov enotnega zakladniškega računa* (Uradni list RS št. 54/02) vam posredujemo predlog, da se Občina \_\_\_\_\_\_\_\_ (v nadaljevanju: Občina) in njeni proračunski uporabniki, ki so trenutno vključeni v sistem EZR občine, vključijo v sistem enotnega zakladniškega računa države (v nadaljevanju: sistem EZR države).

V skladu s prej navedenim in v skladu z drugim odstavkom 13. člena in prvim odstavkom 87. člena *Zakona o plačilnih storitvah, storitvah izdajanja elektronskega denarja in plačilnih sistemih* (Uradni list RS št. 7/18 in 9/18 – popr. in 102/20), prvim in drugim odstavkom 6. člena *Akta o vodenju registra transakcijskih računov* (Uradni list RS št. 124/21) ter *Zakonom o opravljanju plačilnih storitev za proračunske uporabnike* (Uradni list RS, št. 77/16 in 47/19), Banki Slovenije (v nadaljevanju: BS) predlagamo, da izvede postopek za prekinitev pogodbe o vodenju EZR Občine številka \_\_\_\_\_\_\_\_\_\_\_\_\_\_, sklenjene z dne \_\_\_\_\_\_\_\_\_\_\_\_\_ med Občino, BS in Upravo Republike Slovenije za javna plačila (v nadaljevanju: UJP).

Na tej podlagi obveščamo vse proračunske uporabnike občine, vključno z nadzorniki podračunov javnofinančnih prihodkov, da bodo morali (ko bodo znane nove številke podračunov oziroma pred vključitvijo v sistem EZR države) obvestiti svoje stranke (vključno z bankami, pri katerih imajo odprt gotovinski račun) o spremembi oziroma novih številkah njihovih podračunov.

S prenosom vseh proračunskih uporabnikov občine in njihovih podračunov v sistem EZR države bo upravljanje denarnih sredstev prešlo na zakladniški podračun države. V sled temu bo Upravljavec denarnih sredstev sistema EZR občine z dnem zaprtja sistema EZR občine v poslovne knjige upravljavca sredstev sistema EZR države prenesel vse odprte terjatve in obveznosti zakladniškega podračuna občine ter predložil ustrezne knjigovodske listine skladno s postopki ukinitve sistema EZR občine.

Občina se tudi zavezuje, da bo v breme svojega podračuna v okviru sistema EZR države poravnala vse obveznosti na podlagi izstavljenih računov BS in UJP za obdobje pred prenosom podračuna in zaprtjem sistema EZR občine. Za ta namen bo Občina, v skladu z veljavnimi pravili, ki veljajo za proračunske uporabnike vključene v sistem EZR države, UJP predložila izjavo o plačilu stroškov vodenja podračuna z direktno obremenitvijo.

Takoj, ko bo znan datum zaprtja EZR Občine bomo posredovali na banko/e obvestilo o prekinitvi pogodbe o sodelovanju Občine z banko iz naslova nočnega deponiranja (velja za občino, ki ima z banko/ami sklenjeno pogodbo o nočnem deponiranju).

 Župan občine

 \_\_\_\_\_\_\_\_\_\_\_\_\_\_\_\_\_\_\_\_\_\_\_

V vednost:

- vsi proračunski uporabniki občine

- pristojna območna enota UJP